Ανέστης Νάστος

Ο Ανέστης Νάστος (γεν. 28 Απριλίου 1989) είναι Έλληνας επαγγελματίας ποδοσφαιριστής που αγωνίζεται ως αμυντικός μέσος.

Έχει 44 συμμετοχές στο Ελληνικό πρωτάθλημα της Σούπερ Λιγκ με τους Α.Ο. Κέρκυρα και ΟΦΗ, ενώ αγωνίστηκε επίσης στο εξωτερικό και πιο συγκεκριμένα στα Ρουμανικά πρωταθλήματα Β΄ και Α΄ Κατηγορίας με τη Ραπίντ Βουκουρεστίου.

Καριέρα 
Ξεκίνησε το ποδόσφαιρο από τον Πανερυθραϊκό στο ερασιτεχνικό τοπικό πρωτάθλημα της Ε.Π.Σ. Αθηνών και το 2007 μεταγράφηκε στον Ηλυσιακό, ομάδα Β΄ Εθνικής, κάνοντας τα πρώτα του βήματα σαν επαγγελματίας ποδοσφαιριστής. Το ντεμπούτο του σε επαγγελματικό επίπεδο έγινε στις 13 Ιανουαρίου 2008 στον αγώνα Ηλυσιακός - Αγροτικός Αστέρας 0-1 αντικαθιστώντας στο 59΄ τον Δημήτρη Πατσιαβούρα. 

Με τη φανέλα της ομάδας του Ζωγράφου αγωνίστηκε για ένα χρόνο και το 2008 μεταγράφηκε στον Α.Ο. Αιγάλεω, αγωνιζόμενος με την ομάδα των δυτικών προαστίων για δύο χρόνια. Στη συνέχεια αγωνίστηκε από ένα χρόνο με τη Νίκη Βόλου στην Γ΄ Εθνική και με τον Εθνικό Αστέρα Καισαριανής στην Φούτμπολ Λιγκ. Το καλοκαίρι του 2012 μεταγράφηκε στον Α.Ο. Κέρκυρα, με τη φανέλα του οποίου έκανε ντεμπούτο στο πρωτάθλημα της Σούπερ Λιγκ στις 23 Σεπτεμβρίου 2012 στον αγώνα Άρης - Α.Ο. Κέρκυρα 1-0. Ύστερα από έξι μήνες, το Δεκέμβριο, λύθηκε το συμβόλαιό του με την ομάδα της Κέρκυρας και τον Ιανουάριο του 2013 μεταγράφηκε στον Φωκικό Άμφισσας. 

Το καλοκαίρι του ίδιου έτους μεταγράφηκε στον Πανηλειακό και τον Ιανουάριο του 2014 στον Παναιγιάλειο, με τη φανέλα του οποίου αγωνίστηκε για ενάμιση χρόνο. Το καλοκαίρι του 2015 μεταγράφηκε στον Ολυμπιακό Βόλου και τον Ιανουάριο του 2016 πήρε μεταγραφή στον ΟΦΗ, που αγωνιζόταν στην Γ΄ Εθνική, με τη φανέλα του οποίου ολοκλήρωσε τη σεζόν 2015-16 κατακτώντας το πρωτάθλημα και την άνοδο στη Φούτμπολ Λιγκ. Με την Κρητική ομάδα αγωνίστηκε για ακόμη τέσσερις χρονιές, κατακτώντας το πρωτάθλημα της Φούτμπολ Λιγκ τη σεζόν 2017-18 και την άνοδο στη Σούπερ Λιγκ, σημειώνοντας 43 συμμετοχές στο ελληνικό πρωτάθλημα με την ομάδα του Ηρακλείου προτού αποχωρήσει από αυτήν.

Το καλοκαίρι του 2020 μεταγράφηκε στη Ρουμανική Ραπίντ Βουκουρεστίου, που αγωνιζόταν στη Β΄ κατηγορία του Ρουμανικού ποδοσφαίρου. Με τη φανέλα της Ραπίντ αγωνίστηκε για ενάμιση χρόνο, πανηγυρίζοντας στην πρώτη του χρονιά επί Ρουμανικού εδάφους την άνοδο της ομάδας στην Α΄ Κατηγορία και κατέγραψε συνολικά 23 συμμετοχές (18 στη Β΄ και 5 στην Α΄ Κατηγορία αντίστοιχα). Τον Ιανουάριο του 2022 και λόγω προσωπικού προβλήματος, έλυσε το συμβόλαιό του με τη Ρουμανική ομάδα για να επιστρέψει στην Ελλάδα.

Έπειτα την επιστροφή του στην Ελλάδα, το Μάρτιο μεταγράφηκε στην Προοδευτική που αγωνίζεται στην Γ΄ Εθνική.

Παραπομπές

Πηγές 
Στατιστικά στοιχεία Ανέστη Νάστου στη Φούτμπολ Λιγκ flnews.gr
Στατιστικά στοιχεία Ανέστη Νάστου στη Σούπερ Λιγκ slgr.gr
Προφίλ Ανέστη Νάστου transfermarkt.com
Ανέστης Νάστος: Το… λιοντάρι της Κρήτης cretapost.gr

Έλληνες ποδοσφαιριστές
Μέσοι ποδοσφαιριστές
Ποδοσφαιριστές Ηλυσιακού
Ποδοσφαιριστές Αιγάλεω Α.Ο.
Ποδοσφαιριστές Νίκης Βόλου
Ποδοσφαιριστές Εθνικού Αστέρα
Ποδοσφαιριστές Α.Ο. Κέρκυρας
Ποδοσφαιριστές Α.Σ. Φωκικού Άμφισσας
Ποδοσφαιριστές Α.Ο. Πανηλειακού
Ποδοσφαιριστές Παναιγιάλειου
Ποδοσφαιριστές Ολυμπιακού Βόλου
Ποδοσφαιριστές ΟΦΗ
Ποδοσφαιριστές Προοδευτικής
Ποδοσφαιριστές Γ΄ Εθνικής Ελλάδας
Ποδοσφαιριστές Φούτμπολ Λιγκ (Ελλάδα)
Ποδοσφαιριστές Σούπερ Λιγκ Ελλάδας
Ποδοσφαιριστές Ραπίντ Βουκουρεστίου
Έλληνες ποδοσφαιριστές στο εξωτερικό